google/wiki40b huggingface dataset:
Love Yourself: Tear

Love Yourself: Tear (stiliseeritud kui LOVE YOURSELF 轉 'Tear') on kolmas stuudioalbum (üleüldiselt kuues) K-pop grupilt BTS. Album väljastati 18. mail 2018 Big Hit Entertainmenti poolt. Album on saadaval neljas erinevas versioonis (Y, O, U ja R) ning sisaldab 11 lugu. ,,Fake Love“ on Love Yourself: Tear albumi liidsingel. BTS on esimene K-pop grupp, kes saavutas esimese koha US Billboard 200 edetabelis.
Tuletis (matemaatika)

Tuletis antud kohal

Olgu antud reaalarvuliste väärtustega funktsioon  ning  mõni reaalarv funktsiooni määramispiirkonnast. Kui leidub (lõplik või lõpmatu) piirväärtus , siis seda nimetatakse funktsiooni  tuletiseks kohal  ning tähistatakse sümboliga .
Tavaliselt määratletakse funktsiooni tuletis vaid tema määramispiirkonna sisepunktides, s. t. eeltoodud definitsiooni lisatakse veel eeldus, et  on hulga  sisepunkt.
Kui funktsioonil  on lõplik tuletis kohal , nimetatakse funktsiooni  diferentseeruvaks kohal .
Samamoodi defineeritakse tuletis ja diferentseeruvus ka kompleksmuutuja funktsiooni korral, s. t. juhul , kus .

Tuletis kui funktsioon. Kõrgemat järku tuletised

Kui funktsioon  on diferentseeruv igas oma määramispiirkonna  punktis, öeldakse lihtsalt, et funktsioon  on diferentseeruv.
Kui funktsioon  on diferentseeruv, saame vaadelda tema tuletist funktsioonina .
Sellisel juhul saame uurida funktsiooni  tuletiste olemasolu. Funktsiooni  tuletist nimetatakse funktsiooni  teist järku tuletiseks ning tähistatakse . Kui funktsioon  on diferentseeruv ehk funktsioonil  on kogu tema määramispiirkonnas olemas lõplik teist järku tuletis, nimetatakse funktsiooni  kaks korda diferentseeruvaks.
Samamoodi, kui funktsioon  on diferentseeruv, määratletakse ka funktsiooni  kolmandat järku tuletis  jne. Üldiselt, funktsiooni  -ndat järku tuletist kohal , kus , tähistatakse .

Leibnizi tähistus

Kui muutujate  ja  vahel on seos , siis nii funktsiooni  tuletisfunktsiooni  kui ka selle väärtust kohal  tähistatakse Leibnizi tähistuses .
Leibnizi tähistust põhjendab seos , kus  on suuruse  muut ning  on vastav suuruse  muut — tuletise kui funktsiooni väärtuse muudu ja argumendi muudu suhte piirväärtuse tähistamiseks asendame selles suhtes kreeka tähe delta lihtsalt talle ladina tähestikus vastava tähega .
Kõrgemat järku tuletise  jaoks kasutatakse tähistust .

Näide

Olgu , sellisel juhul  ja

Funktsiooni uurimine

Kui reaalmuutuja funktsiooni tuletis on positiivne mingis lõigus, siis funktsioon kasvab selles lõigus. Kui tuletis on negatiivne, siis funktsioon kahaneb antud lõigus. Funktsiooni tuletise nullkohad on funktsiooni lokaalseteks miinimum- ja maksimumkohtadeks.
Teine tuletis määrab funktsiooni graafiku "kõveruse": kui teine tuletis mingil kohal on nullist erinev, siis funktsiooni graafik asub antud punkti ümbruses selles punktis tõmmatud puutujast paremal või vasakul ("kõverdub" päripäeva või vastupäeva) ning esimese ja teise tuletise abil saab arvutada graafiku kõverusraadiuse. Kui funktsiooni teine tuletis on mingis lõigus positiivne või negatiivne, siis funktsioon on antud lõigus vastavalt kumer või nõgus. Graafiku punkte, kus funktsiooni teine tuletis on 0, nimetatakse käänupunktideks.

Diskreetne matemaatika

Loogikafunktsiooni tuletis argumendi järgi määrab loogikatingimused, milliste puhul  funktsiooni väärtus on tundlik selle argumendi  muutuste suhtes (kas  otse-  või vastandfaasis).
Näide: olgu
Filosoofiaolümpiaad

Filosoofiaolümpiaad toimub Eestis 2004. aastast Leo Luksi eestvedamisel. Kohaliku olümpiaadi võitjad pääsevad ühtlasi Eestit esindama rahvusvahelisel filosoofiaolümpaadil.
Filosoofiaolümpaad on korraldatud kahes voorus. Esimene voor on iseseisvalt kirjutatud emakeelne filosoofiline essee ühel etteantud teemadest, mis määratakse igal aastal uued. Teise vooru pääseb edasi 10 esimese vooru parimat ning teise vooru raames kirjutatake võõrkeelne essee (see on ka rahvusvahelise olümpiaadi programmis), väideldakse, tehakse loogikatest ning test filosoofia ajaloo ja mõistete tundmisest.
Opening Pandora's Box

"Opening Pandora's Box: A Sociological Analysis of Scientists' Discourse" ("Pandora laeka avamine: teadlaste diskursuse sotsioloogiline analüüs") on Nigel Gilberti ja Michael Mulkay 1984. aastal ilmunud teedrajav teos diskursusanalüüsi rakendamist teadmissotsioloogias. Raamatu andis välja Cambridge University Press.
Raamat kasvas välja biokeemikute oksüdatiivset fosforüülumist puudutava vaidluse uurimisest. Materjaliks olid teadusartiklid, intervjuud teadlastega, teadlaste kirjad jms. Uurijad töötasid välja metodoloogia, mis näeb teadlaste tõlgenduste lahknevust ("Pandora laegas") sotsioloogilise analüüsi materjalina.
Rhyton

Rhyton on antiikaegne joogi- ja ohverdamisnõu. Valmistatud metallist või põletatud savist, enamasti lehtrikujuline, kaela ja kõrvaga. Paljud rhytonid kujundati looma- või inimesepeasarnasteks.
Atheris rungweensis

Levila

Neid võib kohata roomamas Tansaanias, Malawis ja Sambias.
Kooride Eurovisioon

Kooride Eurovisioon (ka Koori-Eurovisioon; inglise Eurovision Choir of The Year) on koorimuusikavõistlus, kus saavad osaleda Euroopa Ringhäälingute Liidu liikmesriigid. Võistlus toimub Euroopa Koorimängude (inglise European Choir Games) raames.
Esimene võistlus toimus 2017 Lätis Riias ja sellel osales üheksa riiki, sh Eesti. Võistluse võitis Sloveenia. Teine võistlus toimub 2019 Rootsis Göteborgis.
Elektrilaeng

Elektrilaeng kui osakese või makroskoopilise keha omadus

Elektrilaenguks ehk laenguks nimetatakse elementaarosakese omadust osaleda elektromagnetilises vastastikmõjus, samuti osakese või makroskoopilise keha omadust tekitada elektromagnetvälja ja alluda selle toimele. Seda omadust kirjeldatakse ka elektromagnetiliste jõudude tekitamisena ja nendele allumisena.
Elektrilaeng esineb kahel kujul, mida kokkuleppeliselt nimetatakse positiivseks elektrilaenguks ehk positiivseks laenguks ja negatiivseks elektrilaenguks ehk negatiivseks laenguks.
Elektrilaenguta osakest või keha nimetatakse  elektriliselt neutraalseks ehk neutraalseks.

Elektrilaeng kui füüsikaline suurus

Elektrilaeng ehk laeng ehk elektrihulk on füüsikaline suurus, mis iseloomustab elektromagnetilises vastastikmõjus osalemise ja elektromagnetvälja tekitamise ning sellele allumise intensiivsust ja viisi.
Elektrilaengu väärtus on positiivse laengu puhul positiivne arv ja negatiivse laengu puhul negatiivne arv. Neutraalsele osakesele või kehale võidakse omistada elektrilaengu väärtus 0.
Elektrilaeng ehk elektrihulk kui füüsikaline suurus iseloomustab ka näiteks muutuva elektrilaenguga keha elektrilaengu muutu ja mingit pinda läbivate osakeste elektrilaengute summat. Ka sel juhul võib elektrilaengu väärtuseks osutuda 0.
Elektrilaengu tähis on tavaliselt Q või q. Elektrilaengu mõõtühik SI-süsteemis on kulon (tähis: C).

Elektrilaeng kui elektrilaengu kandja

Elektrilaenguks ehk laenguks võidakse nimetada ka positiivse või negatiivse elektrilaengu kandjat.

Elektrilaengu jäävuse seadus

Makroskoopilise keha elektrilaeng võib muutuda. Sel juhul annab ta osa oma laengust üle kehale, millega ta on kokkupuutes. Kehade suletud süsteemi summaarne  elektrilaeng (kehade elektrilaengute algebraline summa) ei muutu. Seega saab ühe keha elektrilaeng suletud süsteemis muutuda üksnes nii, et ülejäänud kehade summaarne elektrilaeng muutub samapalju vastupidises suunas.  See on elektrilaengu jäävuse seadus.

Tõmbe- ja tõukejõud

Ühenimeliste ehk samamärgiliste laengutega (st kahele positiivse laenguga või kahele negatiivse laenguga) osakesele või kehale) osakestele või kehadele mõjub vastastikune tõukejõud. Erinimeliste ehk vastasmärgiliste laengutega osakestele või kehadele (st ühele positiivse laenguga  osakesele või kehale ning ühele negatiivse laenguga osakesele või kehale) mõjub vastastikku tõmbejõud.

Coulombi seadus

Coulombi seaduse järgi mõjub elektrilaenguga liikumatute kehade (või osakeste) vahel jõud, mis on võrdeline elektrilaengute absoluutväärtustega ning pöördvõrdeline nendevahelise kauguse ruuduga.
Ermil Allik

Ermil Allik (29. jaanuar 1917 Kaarepere – 22. aprill 2003) oli eesti õigeusu vaimulik (ülempreester).

Elulugu

Ta sündis 29. jaanuaril 1917 Tartumaal Kaareperes talupidaja Augustin Alliku ja Armilde Pauline Alliku (sündinud Klarmann) peres, lõpetas Tartu ühiskommertsgümnaasiumi 1936. aastal, õppis aastatel 1937–1941 Tartu Ülikooli veterinaaria osakonnas, astus 1938. aastal korporatsiooni Fraternitas Tartuensis liikmeks, sooritas 1943. aastal vaimuliku kutseeksami.
Ülempreester Ermil Allik suri 22. aprillil 2003 ja maeti Kaarepere kalmistule.

Isiklikku

Ermil Alliku abikaasa oli Lydia Allik (sündinud Alt), nende lapsed Georg Allik, Paul Allik ja Tiina Allik.
Dmitri Trenin

Haridus

Dmitri Trenin lõpetas 1977. aastal NSV Liidu Kaitseministeeriumi Sõjalise Instituudi. 1984. aastal sai ta NSV Liidu Teaduste Akadeemia USA ja Kanada uuringute instituudist ajalooteaduste kandidaadi kraadi.

Carnegie Moskva Keskus

Trenin on üks Carnegie Rahvusvahelise Rahu Sihtasutuse Moskva filiaali (Carnegie Moskva Keskuse) asutajaliikmetest ning on olnud selles organisatsioonis alates selle loomisest 1993. aastal. 22. detsembril 2008 sai Trenin Carnegie Moskva Keskuse esimeseks venelasest direktoriks. Trenini juhtimisel on Carnegie Moskva Keskusest saanud maailma juhtivaid mõttekodasid. 2013. aastal sai Carnegie Rahvusvahelise Rahu Sihtasutuse Moskva filiaal Pennsylvania Ülikooli aruande järgi 28. koha 6826-st ning teise koha Kesk- ja Ida-Euroopas. Dmitri Trenin osaleb ka välis-ja julgeolekupoliitika programmis Washingtonis.

Poliitiline analüüs ja kommenteerimine

Trenin on Rahvusvahelise strateegiliste teadusuuringute Instituudi (London) liige, Venemaa Rahvusvaheliste Suhete Nõukogu (Moskva) ning Venemaa Rahvusvaheliste Uuringute Assotsiatsiooni (Moskva) liige. Ta teenib rahvusvahelises nõuandekogus Soome Välispoliitika Instituudis (Helsingi) ja kuulub Moskva poliitikateaduste kooli hoolekogusse. Dmitri Trenin töötab ka paljudes eelretsenseeritud teadusajakirjade toimetustes, nagu The Washington Quarterly, International Politics, Pro et Contra, Insight Turkey, Baltic Course jt. Trenin on ka paljude maailma meediaväljaannete, nagu BBC, CNN, The Economist, The Financial Times, The Guardian, The New York Times jt sagedane autor.
Max Kennedy Horton

Max Kennedy Horton (29. november 1883 Rhosneigr, Anglesey – 30. juuli 1951 London) oli Suurbritannia sõjaväelane.
1920 anti talle Vabadusristi I liik 2. järk.
Aleksandr Dulitšenko

Aleksandr Dulitšenko (Александр Дмитриевич Дуличенко; sündinud 30. oktoobril 1941 Krasnodaris) on Eesti keeleteadlane, slaavi filoloog ja interlingvist, Tartu Ülikooli slaavi filoloogia emeriitprofessor.
1961–66 õppis Dulitšenko filoloogiat Turkmeenia Ülikoolis Ašhabadis. 1974. aastal kaitses ta kandidaadikraadi filoloogias NSVL Teaduste Akadeemia Slavistika ja Balkanistika Instituudis Moskvas ning 1981. aastal doktorikraadi filoloogias Valgevene Teaduste Akadeemia Lingvistika Instituudis Minskis.
1966–68 ja 1970–76 töötas Aleksandr Dulitšenko Turkmeenias vene keele õpetajana keskkoolis, 1968–1970 üldkeeleteaduse ja vene filoloogia kateedri õpetajana Samarkandi Riiklikus Ülikoolis.
1976. aastal sai Dulitšenkost Tartu Ülikooli vene keele kateedri vanemõpetaja, 1981. aastal professor. 1985. aastal valiti ta professoriks. 1992. aastast on Dulitšenko slaavi filoloogia õppetooli juhataja, 2010. aastast emeriitprofessor.
Aleksandr Dulitšenko on avaldanud ligi viissada tööd slavistikast, interlingvistikast ja slaavi mikrokeeltest rohkem kui 20 keeles. Ta on töötanud välja slaavi mikrokeelte teooria ning kirjeldanud kokku 18 slaavi mikrokeelt. Tema teadustöö põhisuundade seas on ka suuremad slaavi keeled (vene, serbohorvaadi ja sloveeni keel), üldkeeleteadus, etno- ja sotsiolingvistika, interlingvistika ning keeleteaduse ja slavistika ajalugu. Dulitšenko on Tartu Ülikooli kahe teadusliku seeria vastutav toimetaja: "Interlinguistica Tartuensis" alates 1982. aastast ning "Slavica Tartuensia" alates 1985. aastast.
Dulitšenko auks 2006. aastal avaldatud artiklikogumikku nimetas Humphrey Tonkin "eriti oluliseks lisanduseks" interlingvistikasse ja esperantouuringutesse.

Tunnustus

Dulitšenko on New Yorgi Teaduste Akadeemia tegevliige (2006), Göttingeni Teaduste Akadeemia korrespondentliige, Trieri Ülikooli audoktor (2009), Rahvusvahelise Slavistide Komitee president (1994. aastast), Eesti Slavistide Rahvuskomitee president (1993. aastast), Rahvusvahelise Interlingvistika Assotsiatsiooni president (2005. aastast) ning Tartu esperantoseltsi auliige.
Ta on pälvinud Eesti Vabariigi Valgetähe IV klassi teenetemärgi (2003) ja Poola Rüütliristi ordeni (2005).
Laura Ingalls Wilder

Laura Ingalls Wilder (7. veebruar 1867 Pepini maakond – 10. veebruar 1957 Mansfield) oli USA kirjanik.
Laura sündis vanemate Charles Phillip Ingalls ja Caroline Lake Quiner Ingallsi tütrena. 1885. aastal abiellus ta Almanzo Wilderiga (hüüdnimi Manly)(1857-1949). 1886.. aastal sünnitas tütre Rose'i (Rose Wilder Lane 1886- 1968) ja 1889 poja, kes suri enne kui sai nime.
Sai Ameerikas tunnustatud kirjanikuks erakordselt hilises eas. Floridas pensionäripõlve pidades alustas ta 65-aastaselt romaanisarja, mille aine ammutas enda lapsepõlvest. Teoste tegevus toimub 1870.-1880. aastate Metsikus Läänes, ajal mil autor oli 5. -18. aastane.
Tema teoste põhjal tehti draamasari "Väike maja preerias".
Emeko Hake

Emeko Hake (ka Emeke Hake) oli Liivi ordu maamarssal aastal 1330.
Emeko kuulus Holsteinist pärinevasse väikeaadlike suguvõssa, mille esimene esindaja oli samuti Emeko Hake (esineb allikates aastatel 1259–1321), kes võis olla ordurüütli vanaisa. Haked elasid tõenäoliselt Lübecki piirkonnas, kus neil oli ka lääne. Hakede lääniisandateks olid Lübecki piiskop, Saksi-Lauenburgi hertsog ja Ratzeburgi toomkapiitel. Lisaks Holsteini Hakedele eksisteeris ka Bentheimi krahvkonnast pärinev samanimeline aadlisuguvõsa, mille esindaja Otto Hake oli samuti Liivi ordu liige.
Emeko Hakest pole aga teada muud, kui et ta oli 1330. aastal maamarssal.
Aldona Wos

Aldona Zofia Wos (sündinud 1955 Varssavis) on Ameerika Ühendriikide arst ja diplomaat.
Ta oli Ameerika Ühendriikide suursaadik Eestis aastatel 2004–2006. 2013–2015 oli ta Põhja-Carolina osariigi tervishoiu- ja teenindusminister. Elukutselt on ta arst.
Wos sündis Varssavis. Tema isa Paul Zenon Wos oli Teise maailmasõja ajal Poola vastupanuliikumise Armia Krajowa liige ning pääses eluga Flossenburgi koonduslaagrist. Pere kolis USAsse, kui Aldona oli 6-aastane.
1990ndate lõpus asus ta tegelema poliitikaga Vabariikliku Partei toetajana ja oli president George W. Bushi 2004. aasta valimiskampaania organiseerijaid Põhja-Carolinas. Tema suursaadikuks oleku aega jäi George W. Bushi visiit Eestisse 27.–28. novembril 2006.
Wos on abielus Louis DeJoyga ja neil on kaksikud poeg ja tütar.
Viiratsi raamatukogu

Viiratsi raamatukogu on raamatukogu Viiratsi alevikus Viljandi vallas aadressil Tiigi 4/Sakala 4.

Ajalugu

Raamatukogu sünnilugu sai alguse Vana-Võidu koolis, kus pandi alus raamatukoguseltsile ärksamate taluperemeeste ja noorte koosolekul 1880. aastal.
Seda aastaarvu peetaksegi Viiratsi raamatukogu sünniaastaks. 1947. aastal viidi raamatukogu üle Verilaskele, kus kogu asus ühes majas külanõukogu ja rahvamajaga. 1979. aastal kolis raamatukogu Viiratsisse ja nimetati ümber Viiratsi raamatukoguks.
2002. aastal sai raamatukogu endale uued ruumid Viiratsi kooli–huvikeskuse majja. Seni Viiratsi rahvamaja katuse all olnud 46 ruutmeetri asemel sai raamatukogu kasutamiseks 180 ruutmeetrit. Sisustati seitsme kasutajakohaga internetipunkt. Ligi poolsada lugejat saavad valida ligi 17 000 eri raamatu ja  30 perioodikanimetuse hulgast. 2006. aastal liideti osa kooliraamatukogust Viiratsi raamatukogu fondiga.
Lisaks tavapärasele raamatute laenutamisele pakutakse skaneerimise, printimise, infootsingu ja raamatukogude vahelise laenutuse teenust. Raamatukogu teeb tihedat koostööd Viiratsi Päevakeskuse, lasteaiaga Rüblik, Viiratsi rahvamaja ja kooliga. Traditsiooniks  on kujunenud emakeele– ja ettelugemispäevade tähistamine. Alates aastast 2000 on Kultuuriministeeriumi korraldusel peetud teema-aastaid.
Herbert Pallon

Herbert Pallon (20. mai/2. mai 1897 Tartu – 2. jaanuar 1988) oli eesti põllumees.
Ta oli Rannu vallavanem, Elva põllumeeste konvendi ja Tartu maavolikogu liige. Ta arreteeriti 10. veebruaril 1949 Koogiste külas Rannu vallas, oli Mordva ANSV-s ja Irkutski oblastis, vabanes 4. oktoobril 1955, asumiselt 1956.
Tema poeg oli spordiajakirjanik Andres Pallon (1939–1980).
Ursula (ansambel)

Ursula oli Eesti alternatiivroki ansambel, mis tegutses aastatel 2003 kuni 2007. Ansambel sai laiemalt tuntuks 2004, kui võideti Noortebänd 2004 konkurss.
Ralph Gonsalves

Ralph Everard Gonsalves (sündinud 8. augustil 1946 Colonaries) on Saint Vincenti ja Grenadiinide poliitik, alates 28. märtsist 2001 Saint Vincenti ja Grenadiinide peaminister.
Tal on  bakalaureusekraad majandusteaduses Lääne-India ülikoolist ning doktorikraad riigiteaduses Manchesteri ülikoolist. Ta on õppinud ka õigusteadust ja tegutsenud juristina.
Ralph Gonsalves kuulub alates 1994. aastast parlamenti. Alates 1998. aastast on ta Ühtse Tööpartei liider.
Gonsalves sai peaministriks pärast tööpartei valimisvõitu 2001. aastal ning jätkas ametis ka pärast 2005. ja 2010. aasta parlamendivalimisi.
Enklaav

Enklaav on riik või selle osa, mida ümbritseb täielikult teise riigi territoorium. 
Enklaavid on näiteks Lesotho, Vatikan, San Marino.
Tallinna Toompea saksa kogudus

Tallinna Toompea saksa kogudus oli Tallinna toomkirikus tegutsenud Toompea sakslaste luterlik kogudus. Koguduse põhilised liikmed olid Eestimaa aadlikud ning Toompea sakslastest kodanikud.
Saksa kogudus kasutas toomkirikut 1927. aastani, misjärel eesti kogudus võttis selle valitsuse korraldusel üle. Senised saksa koguduse liikmed hakkasid käima teenistustel Tallinna Niguliste kirikus (kuigi eesti kogudus pakkus neile teenistusteks pärastlõunaseid aegu). Kogudus likvideeriti Kiriku hooldaja otsusega 17. novembrist 1939.
CANTAT-2

CANTAT-2 (Canadian Transatlantic No. 2) oli viimane kahest Kanada transatlantilisest allveetelefonikaablisüsteemist. See paigaldati Atlandi ookeani põhja ja see ulatus Inglismaalt kuni Nova Scotiani. Liinid olid kasutuses 1974. aastast kuni 1992. aastani.
Olaf-Mihkel Klaassen

Olaf-Mihkel Klaassen (25. veebruar 1929 – 31. jaanuar 2012) oli eesti ajaloolane, Tartu Ülikooli professor.
Klaassen õppis 1947–52 Tartu Ülikooli õigusteaduskonnas, 1960 lõpetas ajaloo-keeleteaduskonna. 1970. aastal kaitses ta ajalooteaduste kandidaadikraadi tööga "Борьба за единство антиимпериалистических сил Индонезии в 1945–1956 гг.", 1992. aastal ajaloodoktori kraadi tööga "Eesti Vabariigi konsulaarpoliitika Aasias ja Aafrikas 1918–1940."
Ta töötas 1952–58 Tartu 1. keskkoolis ja 1958–66 Tartu 2. eriinternaatkoolis (endine pimedate kool) ajalooõpetajana.
Alates 1966. aastast oli Klaassen Tartu Ülikooli õppejõud, aastast 1994 Idamaade ajaloo erakorraline professor.

Isiklikku

Tema isa oli jurist ja riigikohtunik Mihkel Klaassen.
Laxmi Prasad Devkota

Laxmi Prasad Devkota (12. november 1909, Nepal – 14. september 1959)  oli nepali luuletaja, kirjanik ja näitekirjanik.
Peeter Simm

Peeter Simm (sündinud 24. veebruaril 1953 Kiviõlis) on eesti filmilavastaja.

Elukäik

Peeter Simm sündis Kiviõlis. 15-aastasena asus õppima Nõo keskkoolis füüsikakallakuga klassis. Lõpetas cum laude Moskva Üleliidulise Riikliku Kinematograafiainstituudi mängufilmide režissööri eriala 1976. aastal. Aastatel 1975–1993 töötas Tallinnfilmis, esmalt režissööri assistendina, seejärel mängufilmide režissöörina.
1993. aastal asutas stuudio Lege Artis Film, lisaks teeb vabakutselise režissöörina koostööd paljude stuudiotega. On lavastanud teatris näidendeid, teinud keeleõppe- ja reklaamfilme, telesaateid jms. Töötab Balti filmi, meedia, kunstide ja kommunikatsiooni instituudis filmirežii külalisprofessorina.

Isiklikku

Tema tütred on filosoof Kadri Simm ja tantsija Mari Simm. Tema praegune elukaaslane on tantsija ja näitleja Reet Paavel.
Anne Lill

Haridustee

Anne Lill lõpetas Tartu Riikliku Ülikooli 1970. aastal, oli 1976–1978 aspirantuuris Leningradi Riiklikus Ülikoolis ning kaitses filoloogiakandidaadi kraadi (cand. phil.) Tartu Riiklikus Ülikoolis 1987. aastal väitekirjaga "Võõrpäritoluga terminielemendid eesti meditsiiniterminoloogia kujunemisel 1869–1914", mis käsitleb probleeme ladina ja vanakreeka keele prefiksi- ja sufiksisüsteemi ülekandmisel klassikalistest keeltest rahvuskeelde.

Töökäik

Lill asus Tartu Ülikooli tööle 1978. aastal. Esmalt oli ta võõrkeelte kateedri lektor, 1989–1992 dotsent. 1991. aastal taastati tema algatusel Tartu Ülikoolis klassikalise filoloogia eriala ning 1992–2012 oli ta klassikalise filoloogia korraline professor. Alates 16. aprillist 2012 on Lill emeriitprofessor.

Isiklikku

Anne Lille isa oli Emil Laansoo. Tema poeg on Märt-Matis Lill, kelle isa on Jaan Kaplinski.
Pjotr Veliki (laev, 1912)

Pjotr Veliki oli Venemaa jäämurdja. 
Laev ehitati 1912 ja uppus 1917. Laeva omanik oli Riia Börsikomitee. 4. juulil 1917 pukseeris Briti allveelaev C 32 jäämurdjat Pjotr Velikit Tallinna sadamasse, ent jäämurdja sattus eksituse tõttu Vene miinitõkkele. Laev uppus 3 minuti jooksul. 
Laevavrakk leiti 1996. Vrakk asub Naissaare lähedal 66 m sügavusel merepõhjas. Vrakk on arvele võetud Eesti kultuurimälestisena.
Feldthurns

Geograafia

2010. aasta 30. novembri seisuga elas seal 2740 inimest ja valla pindala on 24,8 km².
Feldthurns külgneb järgmiste valdadega: Brixen, Klausen, Villnöß ja Vahrn.

Frazioni

Feldthurnsi vallas on frazioni (alljaotused, peamiselt külad ja asundused) Garn (Caerne), Schnauders (Snodres), Schrambach (San Pietro Mezzomonte), Tschiffnon (Giovimano).

Ajalugu

Tõestatult on Ötzi seal oma lapsepõlve veetnud, umbes 5300 aastat tagasi.

Keeleline jaotus

2011. aasta rahvaloenduse järgi kõneleb 98,33% rahvastikust esimese keelena saksa keelt, 0,91% itaalia keelt ja 0,76% ladiini keelt.
Bertha von Suttner

Bertha Felicitas Sophie von Suttner (paruness Bertha von Suttner; sündinud krahvinna Kinsky von Chinic und Tettau; 9. juuni 1843 Praha (tollal Austria keisririik) – 21. juuni 1914 Viin (tollal Austria-Ungari keisririik) oli austria kirjanik ja rahuliikumise tegelane. Ta oli esimene naine, kes võitis 1905. aastal Nobeli rahuauhinna.

Biograafia

Suttner sündis vaesunud Austria feldmarssali krahv Franz-Josef Kinsky von Wchinitzi und Tettau (1768–1843) ja tema abikaasa Sophie Korneri (1815–1884) peres. Vanemad olid abiellunud 26. juulil 1834. Suttneril oli vanem vend krahv Arthur Franz Kinsky von Wchinitz und Tettau (1837–1906), kes suri vanapoisina.
Suttner kihlus inseneri ja kirjaniku Arthur Gundaccar von Suttneri (suri 1902), kuid perekond oli abielu vastu. Seetõttu vastas Bertha Alfred Nobeli kuulutusele 1876. aastal, kus Nobel otsis sekretäri-majahoidjat oma Pariisi elamusse. Suttner sai töökoha, kuid juba nädala pärast pöördus tagasi Viini ja abiellus salaja 12. juunil 1876 Arthuriga.
Aastatel 1876–1885 töötas ta Gruusias.
Pärast oma romaani "Sõjariistad maha!" (saksa "Die Waffen nieder!") avaldamist 1889. aastal tõusis ta rahuliikumise juhtivaks figuuriks, rajades 1891. aastal Austria patsifistliku organisatsiooni. Ta saavutas rahvusvahelise tunnustuse üldtuntud rahuajakirja Die Waffen Nieder! toimetajana. Ajakiri sai nime Suttneri raamatult ja ilmus aastail 1892–1899. Suttneri patsifism oli mõjutatud H. T. Buckle, Herbert Spenceri ja Charles Darwini kirjutistest. Ehkki tema isiklik kontakt Alfred Nobeliga oli lühike, kestis kirjavahetus viimase surmani 1896. aastal. Arvatakse, et Suttner mängis peamist rolli Alfred Nobeli otsuses jagada ka rahuauhindu, mis hiljem oli kirjutatud Alfredi testamenti. Aastal 1905 võitis Suttner Nobeli rahuauhinna.
Suttnerit on kujutatud Austria kaheeurosel mündil.